Biografies:

**Verónica Ruth Frías** (Còrdova, 1978)

Professora i artista que usa el vídeo i la fotografia per deixar constància de les accions efímeres que porta a terme. A través de la disfressa, el maquillatge i, fins i tot, el camuflatge treballa la versatilitat identitària, tot creant personatges amb els quals relata allò que la preocupa, i qüestiona els rols de la dona en la societat actual. Reafirma així la posició de la dona en un món d’homes, i més concretament en el seu cas, en el món de l’art.

Les seues obres sempre tenen un humor molt característic. En els seus darrers treballs es val d’eines com ara Facebook per proposar obres col·lectives en les quals demana la participació oberta i lliure, com va ocórrer en l’obra “NO” del Projecte ABC Cultural i en la Galeria Fernando Pradilla.

Els seus treballs s’han pogut veure en exposicions individuals i col·lectives, tant a nivell nacional com internacional. Ha treballat amb comissàries com ara Mariana Hormaechea, Nerea Ubieto, Adonay Bermúdez, Fernando Gómez de la Costa, Margarita Aizpuru, Javier Díaz Guardiola, Juan Ramón Barbancho i Ángel Luis Pérez Villén.

<http://cargocollective.com/veronicaruthfrias>

**Donstech** (Barcelona, 1952)

Donestech és un col·lectiu que investiga la posició de la dona en les noves tecnologies. Des de l’any 2006 s’ha anat convertint en una referència clau per a entendre la recerca i l’acció ciberfeministes. Han investigat els processos d’inclusió de les dones en les TIC i, específicament, les tecnòlogues artístiques i les dones furoneres o *hackers*. També s’han dedicat a la producció audiovisual i el desenvolupament de visualitzacions informàtiques sobre les relacions entre les dones i les TIC. Finalment, treballen intensament en activitats formatives i han elaborat diversos materials didàctics, guies i *kits* sobre gènere i noves tecnologies.

<https://donestech.net/>

**Art al Quadrat** (València, 1982)

Art al Quadrat, format l’any 2002, és la unió de les germanes bessones Gema i Mònica del Rey Jordà, representades per la galeria *Coll Blanc* de Castelló. S’autodefineixen com a creadores duals feministes a demanda, entenent la missió de crear com un procés vital que completa la nostra identitat. En la seua obra trauen a la llum les estructures opressores, posicionant-se i implicant-se d’una manera molt personal. D’aquesta manera es plantegen preguntes crítiques en una lluita activa des de la quotidianitat per apoderar-se a través de l’art.

Són artistes compromeses que assumeixen la seua responsabilitat a favor del bé comú.

<https://www.artalquadrat.net/>

**Diego Marchante** (Pamplona, 1984)

Activista transfeminista i artista transmèdia. Doctor en Belles Arts per la Universitat de Barcelona (UB), des de l’any 2007 treballa com a docent a la Facultat de Belles Arts de la UB, a UNIBA i a la UMH. Entre el 2008 i el 2010 realitzà el Màster en Produccions Artístiques i Investigació a la UB i el Programa d’Estudis Independents PEI al MACBA, on va desenvolupar els projectes col·lectius *El arte después de los feminismos* (2009) i *Peligrosidad social: minorías deseantes, lenguajes y prácticas en los 70-80 en el Estado español* (2010). El 2016 acaba la tesi doctoral, titulada *Transbutch. Luchas fronterizas de género entre el arte y la política*, un arxiu dels moviments socials i les pràctiques artístiques que han abordat les qüestions de gènere en el context espanyol des d’una perspectiva *queer* i transfeminista. La seua obra ha sigut exposada al Caixafòrum, a Tabacalera, al Centre de les Arts de Sevilla, a la Sala d’Art Jove, a la Fàbrica de Creació Fabra i Coats, i a MNCARS.

<http://genderhacker.net/>

**Mau Monleón Pradas** (València 1965)

És doctora i professora de Belles Arts, UPV, i directora de la Plataforma de Lluita Contra la Violència de Gènere. Artista interdisciplinària i activista, especialitzada en art públic. Se centra en els estudis feministes i de gènere, i para una atenció especial a les migracions, el feminicidi i la violència simbòlica. Utilitza el vídeo, la fotografia, l’escultura i la instal·lació, entre altres dispositius. Com a comissària destaquen els seus projectes *In Out House. Circuitos de género y violencia en la era tecnológica* (2015) i *Women in Work. Mujer, arte y trabajo en la globalización* (2017). Dirigeix el Congrés Internacional Dona, Art i Tecnologia en la Nova Esfera Pública, 2010; el Simposi Internacional Pràctiques Artístiques en Contextos Urbans, 2014; i els simposis sobre Art i Activisme contra la Violència de Gènere, 2015 i 2016. Entre les seues publicacions cal destacar: *La experiencia de los límites. Híbridos entre escultura y fotografía en la década de los ochenta* (1999); D. A., *Nosotr@s hablamos. Superando discriminaciones en la adolescencia* (2011); D. A., *In-Out House. Circuitos de género y violencia en la era tecnológica*, la UPV i Pontevedra (2012 i 2013); “Towards a Socio-Political Ethics of Art and Technology in the Era of Globalization. Fighting Gender Violence in the Public Sphere”, *Critical Cartography of Art and Visuality in the Global Age* (2014); AAVV, *Disculpen las molestias, el machismo mata* (2015); “Arte participativo contra la violencia de género y la desigualdad entre los sexos”, *ArtistAAs I* (2016).

<http://www.artecontraviolenciadegenero.org>